b'\n_START_ARTICLE_\nSirah\n_START_PARAGRAPH_\nSirah (tudi Jezus Sirah ali Sirahova knjiga, latinsko: Ecclesiasticus) je devterokanoni\xc4\x8dna knjiga Svetega pisma stare zaveze. Oznaka knjige je Sir._NEWLINE_Knjigo je okoli leta 180-175 pr. n. \xc5\xa1t. napisal Je\xc5\xa1ua ben Eleazar ben Sira (latinizirano in skraj\xc5\xa1ano Jezus (ben) Sirah), jeruzalemski Jud, ki je pozneje \xc5\xbeivel v Aleksandriji. Avtorjev vnuk je pozneje v Egiptu knjigo prevedel iz hebrej\xc5\xa1\xc4\x8dine v gr\xc5\xa1\xc4\x8dino in dodal tudi kratek uvod._NEWLINE_Avtor je sestavil knjigo kot zbirko naukov in izrekov o pravi\xc4\x8dnem in pobo\xc5\xbenem \xc5\xbeivljenju. Knjigo uvr\xc5\xa1\xc4\x8damo svetopisemsko modrostno literaturo._NEWLINE_Knjigo priznavajo katoliki, pravoslavci in manj\xc5\xa1e \xc5\xa1tevilo protestantov. Ne nahaja se v \xc5\xbeidovskem biblijskem kanonu, vendar se citira v Talmudu in rabinski literaturi._NEWLINE_V prvih kr\xc5\xa1\xc4\x8danskih skupnostihje bila knjiga zelo priljubljena. Skupaj z ostalimi devterokanoni\xc4\x8dnimi knjigami je bila uvr\xc5\xa1\xc4\x8dena v Svato pismo na cerkveni sinodi v Hiponu l. 393 in v Kartagi l. 397. Knjiga ima 51 poglavij. V knjigi je mogo\xc4\x8de razlikovati tri dele: Sir 1\xe2\x80\x9323,27; Sir 24\xe2\x80\x9342,14 i Sir 42,15\xe2\x80\x9351,30 . Sestavljena je iz modrih izrekov, nasvetov, hvalospevov, molitev in navodil, ki se navezujejo na situacije iz vsakdanjega \xc5\xbeivljenja. Avtor je \xc5\xbeelel ohraniti duhovno dedi\xc5\xa1\xc4\x8dino svojega naroda. V tem \xc4\x8dasu je pri\xc5\xa1lo do spoznavanja helenisti\xc4\x8dne kulture pri Judih, do katere je avtor odprt in opominja na pozitivne primere te kulture. Opozarja na negativne pojave v dru\xc5\xbebi in spodbuja vernike naj spo\xc5\xa1tujejo zakon Najvi\xc5\xa1jega in naj se ne sramujejo vere.'